**SVEUČILIŠTE U SLAVONSKOM BRODU**

u akademskoj godini 2021./2022.

raspisuje

**NATJEČAJ**

za upis polaznika u

**Program pedagoško-psihološko-didaktičko-metodičke izobrazbe**

Program je namijenjen svim polaznicima koji nemaju stečene pedagoške kompetencije definirane Zakonom o odgoju i obrazovanju u osnovnoj i srednjoj školi, a izvode ili planiraju izvoditi nastavu pojedinih nastavnih predmeta u osnovnim, srednjim školama i visokoškolskim ustanovama.

Uvjet za upis Programa je stečena visokoobrazovna razina (preddiplomskog ili diplomskog studija), za polaznike koji u sklopu izvođenja redovitog studija sukladno studijskom programu nisu stekli potrebne kompetencije za rad u odgojno-obrazovnoj ustanovi. Uvjet za upis imaju i pristupnici koji su prethodno završili najmanje četverogodišnje srednjoškolsko obrazovanje i koji namjeravaju raditi ili su dobili zaposlenje u odgojno-obrazovnoj instituciji za vođenje praktične nastave i vježbi, te za strukovne učitelje i suradnike u nastavi.

Program za stjecanje kompetencija nastavnika traje jednu akademsku godinu odnosno dva semestra. Za završeni program kandidat stječe 60 ECTS bodova. Nositelj programa je Sveučilište u Slavonskom Brodu. Izvoditelj programa je Sveučilište u Slavonskom Brodu, Odjel društveno-humanističkih znanosti te nastavnici-mentori.

Pristupnici koji žele upisati program Pedagoško-psihološko-didaktičko-metodičke izobrazbe mogu podnijeti prijavu putem e-adrese: [mtolic@unisb.hr](mailto:mtolic@unisb.hr)

Prijava treba sadržavati osnovne podatke o polazniku, a Prijavni obrazac i Obrazac privole za zaštitu osobnih podataka pristupnici mogu preuzeti na mrežnim stranicama Sveučilišta [www.unisb.hr](http://www.unisb.hr)

Prijave za upis počinju danom objave Natječaja. Rok za podnošenje prijava je **30. listopada 2021. godine**. Nakon isteka roka za podnošenje prijava pristupnici će putem elektroničke pošte biti obaviješteni o terminu upisa.

Za upis je potrebno pripremiti sljedeće **dokumente**:

* presliku diplome o završenom preddiplomskom ili diplomskom studiju ili svjedodžbu o odgovarajućoj stručnoj spremi (preslika)
* presliku rodnoga lista
* presliku domovnice
* životopis
* 2 fotografije (3,5 x 4,5 cm)
* uplatnicu od 200,00 kuna za upisninu na IBAN: HR0923400091111084627, poziv na broj: 183-*OIB pristupnika*, opis plaćanja: troškovi upisa za PPDMI
* uplatnicu od 7.300,00kuna za troškove izvođenja Programa (školarina) na IBAN: HR0923400091111084627, poziv na broj: 310-*OIB pristupnika*, opis plaćanja: troškovi školarine za PPDMI. Školarina se može platiti jednokratno ili u ratama (ne više od šest rata) putem POS sustava na Trgu I. B Mažuranić 2, Slavonski Brod, korištenjem Maestro/Visa kartice PBZ tekućeg računa ili Visa Premium kartice.

Obavijest o početku izvođenja programa bit će objavljena na mrežnim stranicama Sveučilišta. Nastava će biti organizirana u zgradi Sveučilišta u Ulici Ivana Gundulića 20 u Slavonskom Brodu ili uživo (subotom) ili kao nastava na daljinu, ovisno o postojećoj epidemiološkoj situaciji, organizacijskim mogućnostima i vrsti kolegija, te uz poštivanje svih važećih epidemioloških mjera. Raspored predavanja s potrebnim uputama pristupnici će dobiti pravovremeno putem e-pošte.

Pri prijavi na Natječaj polaznici prilažu i Privolu kojom su izričito suglasni da Sveučilište u Slavonskom Brodu kao voditelj obrade osobnih podataka može prikupljati i obrađivati podatke u svrhu provođenja postupka za upis na Program pedagoško-psihološko-didaktičko-metodičke izobrazbe.

Prikupljeni osobni podaci neće se koristiti ni obrađivati u druge svrhe.

Za sve dodatne upite možete kontaktirati: [mtolic@unisb.hr](mailto:mtolic@unisb.hr)